Kommissionens forordning (EF) nr. 1120/2001

af 7. juni 2001

om fravigelse af forordning (EF) nr. 609/2001 for så vidt angår gennemførelsen af visse bestemmelser for 2001 og om ændring af forordning (EF) nr. 412/97

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved Kommissionens forordning (EF) nr. 911/2001(2), særlig artikel 48, og

ud fra følgende betragtninger:

(1) Kommissionens forordning (EF) nr. 609/2001(3) fastsætter gennemførelsesbestemmelser til Rådets forordning (EF) nr. 2200/96 for så vidt angår driftsprogrammer, driftsfonde og finansiel EF-støtte og ophæver Kommissionens forordning (EF) nr. 411/97(4).

(2) I artikel 11, stk. 4, i forordning (EF) nr. 609/2001 er den 31. august sat som fristen for udbetaling af den finansielle støtte til producentorganisationerne. I bilag II er datoerne for medlemsstaternes fremsendelses af oplysninger til Kommissionen hvert år sat til den 1. juni og 1. oktober.

(3) I artikel 14, stk. 2, i forordning (EF) nr. 609/2001 er den minimumsstikprøve af producentorganisationerne, der hvert år skal foretages, fastsat til 20 %.

(4) Disse bestemmelser udgør en yderligere administrativ byrde for medlemsstaterne i forhold til bestemmelserne i forordning (EF) nr. 411/97 for 2001. Det tidsrum, der er til rådighed mellem datoen for ikrafttrædelsen af forordning (EF) nr. 609/2001 af 2. april 2001 og fristerne for gennemførelsen af bestemmelserne i artikel 11, stk. 4, artikel 14, stk. 2, og bilag II, er mindre, end hvad der ville være tilfældet i et normalt år.

(5) For at medlemsstaterne kan behandle producentorganisationernes ansøgninger om finansiel støtte, når dette er vanskeligt som følge af ovennævnte nye administrative byrde, er det hensigtsmæssigt at fastsætte en ny frist til den 15. oktober 2001 for udbetaling af finansiel støtte efter artikel 11, stk. 4, i forordning (EF) nr. 609/2001 vedrørende driftsfonde i 2000.

(6) Det er hensigtsmæssigt at fastsætte en ny frist til den 31. oktober 2001 for de oplysninger, som medlemsstaterne skal fremsende til Kommissionen i henhold til bilag II til forordning (EF) nr. 609/2001, med hensyn til oplysninger om år 2000.

(7) Det er hensigtsmæssigt at fastsætte et niveau på 10 % for den minimumsstikprøve, som medlemsstaterne skal foretage af producentorganisationerne i henhold til artikel 14, stk. 2, i år 2001, af administrative årsager. Medlemsstaterne er ikke i stand til at sikre en korrekt og fuldstændig gennemførelse af denne bestemmelse.

(8) I artikel 9 i Kommissionens forordning (EF) nr. 412/97 af 3. marts 1997 om fastsættelse af gennemførelsesbestemmelser til Rådets forordning (EF) nr. 2200/96 for så vidt angår anerkendelse af producentorganisationer(5), senest ændret ved forordning (EF) nr. 1493/97(6), er det fastsat, at medlemsstaterne fremlægger en årlig rapport om producentorganisationerne. Denne rapport er blevet afløst af rapporteringskravene i forordning (EF) nr. 609/2001 og kræves ikke længere af Kommissionens tjenestegrene for rapporteringskravene fra år 2000.

(9) De i denne forordning fastsatte foranstaltninger er i overensstemmelse med udtalelse fra komitéen -

UDSTEDT FØLGENDE FORORDNING:

Artikel 1

Medlemsstaterne kan udskyde udbetaling af finansiel støtte til producentorganisationer i medfør af artikel 11, stk. 4, i forordning (EF) nr. 609/2001 vedrørende driftsfonde i år 2000 til senest den 15. oktober 2001.

Artikel 2

Medlemsstaterne sender Kommissionen de i bilag II til forordning (EF) nr. 609/2001 omhandlede oplysninger om år 2000 senest den 31. oktober 2001.

Artikel 3

Medlemsstaterne foretager stikprøvekontrol af producentorganisationerne i medfør af artikel 14, stk. 2, i forordning (EF) nr. 609/2001 i år 2001 af mindst 10 % af producentorganisationerne og 30 % af fællesskabsstøtten.

Artikel 4

Artikel 9 i forordning (EF) nr. 412/97 udgår.

Artikel 5

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. juni 2001.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1.

(2) EFT L 129 af 11.5.2001, s. 3.

(3) EFT L 90 af 30.3.2001, s. 4.

(4) EFT L 62 af 4.3.1997, s. 9.

(5) EFT L 62 af 4.3.1997, s. 16.

(6) EFT L 202 af 30.7.1997, s. 32.